Folketing
2008-09-09

Jeg er helt på det rene med, at det kan være noget af en overkommelse for hr. Kristian Thulesen Dahl at få et nyt syn på, hvordan offentlige investeringer kan påvirke samfundsøkonomien. Det er klart, at det er noget af en opgave, når man har stået bag en økonomisk politik med den her regering, som år for år - år for år - har skåret ned på de offentlige investeringer, og som år for år har stået for, at der stadig er realvækst på driftssiden og stigende forringelser af den offentlige bygningsmasse. Det, som Socialdemokraterne i al sin enkelhed foreslår, er et opgør med det, altså, at vi får et nyt syn på rentabiliteten i anvendelsen af oliemilliarderne. Det kan godt være, at vi skal drosle lidt ned på gældsafviklingen på sigt, og så skal vi bruge pengene på at investere i kollektiv trafik, bedre vejsystemer, offentlige bygninger og andet. Og man vil her kunne se, at på sigt kunne forrentningen af de her investeringer samfundsøkonomisk sagtens tænkes at være større end den rente, man betaler af på gælden.